Gautengse kliniek erg ontwrig oor slangFoto bloot ter illustrasie. (Foto: Vikas Shankarathota / Unsplash) Behandeling by die Magagula-kliniek in Katlehong, suidoos van Johannesburg, is steeds erg ontwrig nadat ’n skoonmaker twee weke gelede ’n slang in dié kliniek gewaar het. Slangvangers kon die slang egter nie opspoor nie en personeel is nou vreesbevange dat dié reptiel nog iewers in die kliniek skuil. Jack Bloom, die DA se woordvoerder van gesondheid in Gauteng, sê personeel het die kliniek ontruim nadat die slang die eerste keer opgemerk is. Slangvangers het die volgende dag opgedaag. Nadat die slangvangers nie die slang kon opspoor nie, het hulle gesê die slang kan moontlik in bokse in die kliniek wegkruip. Volgens Bloom is die kliniek in ŉ viervertrekhuis geleë wat vol bokse gepak staan. “Die kliniek se bestuur het verlede Donderdag onderneem dat die Gautengse departement van infrastruktuur en ontwikkeling die bokse en meubels uit die kliniek sou dra. Werkers van dié departement het egter geweier aangesien hulle ook bang is vir slange,” het Bloom Sondag in ŉ verklaring gesê. Volgens Bloom het personeel al sewe dae oor die afgelope twee weke geweier om in die kliniek te werk en versoek hulle nou om eerder in ander klinieke te werk. “Intussen ly pasiënte onder die onderbreking in behandeling. “Ek het die hoof van die Gautengse gesondheidsdepartement oor die verdrietige situasie ingelig. Dit kan nie langer so aangaan nie. Kundiges moet ingebring word om die kliniek deeglik te deursoek om te verseker dat personeel en pasiënte veilig is.”